Engikuphawulayo ngamathuluzi obuchwepheshe esiwasebenzisa namuhla - ukusuka ezimotweni ukuya kumakhompyutha - ukuthi okumbalwa kabi kwalokhu okwenziwe e-Afrika, ngakho-ke kubiza kangangokuthi akufinyeleleki kuma-Afrika amaningi. Uma ngicabanga ngaleli gebe lobuchwepheshe, ngibona kuyinto engabazekayo ukuthi abekho ososayensi e-Afrika abangakha ubuchwepheshe obufanele, obungenza ngcono impilo yama-Afrika neyabanye ukulwisa ubuphofu nezifo. Kungani ama-Afrika ebukeka ekwesaba ukudala izinto kabusha? Ziphi izincwadi, izinhlelo zomabonakude, ezimayelana nososayensi abagqamile base-Afrika, aphi amaqhawe namaqhawekazi aphonse itshe esivivaneni ekuphuculeni isintu.
Uma sibuyela kwezesayensi. Kuba nzima ukuthi ngikhumbule izibonelo ezigqamile zalapha ekhaya. Ingqondo yami iphinde ibuyele kwezobuciko, ikakhulukazi ubuciko obulotshiwe. UNadine Gordimer, u-J.M. Coetzee noWole Soyinka baphumelela ekutholeni izindondo ezihamba phambili. Nomlobi ogqamile ubaba u-Es'kia Mphahlele naye wakhethwa. Baningi abalandele emisebenzini ka-Achebe. UHead, uMda, uMattera, uTladi, uMhlophe, uMagona, u-Ousmane, uBa, uBiko, u-El Saadawi, uSepamla, uSerote, uWa Thiongo, uNdebele, uWicomb, uDangarembga, uMarechera, uDuiker, u-Andersson, uMpe, uMagogodi, uMashile, uMolope kanye namanye amaningi amavulandlela asibonisile ukuthi ukuba owesifazane onsundu akusona isifo esenza ukuthi umuntu angakwazi ukubhala nokucabanga. Imibono nefilosofi yabo elotshwe kahle ngalokho okungamaqiniso nangalokho abaziqambele khona bekususela ekhanda, kusitshela ngemizabalazo yethu yokuzikhulula emaketangini amaninginingi. Abanye babhala futhi basaqhubeka ukubhala ngaphansi kwezimo ezilukhuni, ngaphansi kwezimo zemibuso ezimisele ukuqeda inkululeko. Bayasigqugquzela ukuthi singadeli ekukwazini ukuthola ukuthula nothando. Basikhuthaza ukuthi sibhale phansi amagama ukuze sikhumbule ngabantu, ngemihlaba namagugu lapho singebona abantu abakhonza ngamadola. Njengoba igebe phakathi kwalabo abadla imbuya ngothi nalabo abadla izambane likapondwe selisikaza ukusigwinya sonke nje, babhala ukuthi ukweba kwabahluphekile ukondla abacebile kuyinto embi.